Къэбэрдей-Балъкъэрым зригъэубгъунущ ядернэ къэхутэныгъэхэмкIэ институтым зэрыдэлажьэм
Республикэм и премьер-министр Мусуков Алий Правительствэм и Унэм дыгъуасэ щахуэзащ Урысейм ЩIэныгъэхэмкIэ и академием ядернэ къэхутэныгъэхэмкIэ и институтым и унафэщI Кравчук Леонид, Урысейм ЩIэныгъэхэмкIэ и академием ядернэ физикэмкIэ и секцэм и унафэщI Рубаков Валерий, Урысейм ЩIэныгъэхэмкIэ и академием и член-корреспондент Гаврилин Владимир, Бахъсэн нейтриннэ обсерваторэм и унафэщI Кузьминов Валерий сымэ.
ЗэIущIэм щытепсэлъыхьащ иджырей къэхутэныгъэхэр егъэкIуэкIынымкIэ зэрызэдэлэжьэнум, иджырей проект щхьэхуэхэр Бахъсэн нейтриннэ обсерваторэм щыгъэзэщIэным пыщIа Iуэхухэм.
ЗэIущIэм хэтащ Къэбэрдей-Балъкъэр къэрал университетым и ректор Алътуд Юрий.
КъБР-м и Iэтащхьэмрэ Правительствэмрэ я пресс-IуэхущIапIэ.
